Puolustusministeriö
Kirjaamo@defmin.fi

Viite: FI.PLM.2015-218; 909/40.02.00/2013 ja sähköposti Karanko - Nurminen koskien lausunnon jättöajan pidentämistä

SUOMEN PUOLUSTUS- JA ILMAILUTEOLLISUUSYHDISTYS PIA RY:N LAUSUNTO TIEDONHANKINTALAKITYÖRYHMÄN MIETINTÖÖN

# Suomen Puolustus- ja Ilmailuteollisuusyhdistys PIA ry kiittää mahdollisuudestaan lausua otsikon asiaan ja esittää lausuntonaan seuraavaa.

Näemme tarpeen laintasoiselle säätelylle näinkin tärkeässä asiassa. Pitkälle digitalisoitunut yhteiskunta ja Suomen ulkoisen turvallisuusympäristön nopea muuttuminen antavat selvän perusteen viranomaisten tiedonhankintamenetelmien kehittämiselle. Mietinnössä esitetystä tarpeesta laajentaa siviili- ja sotilasviranomaisten toimivaltaa tiedustelun alueella on hyötyä myös elinkeinoelämälle mm. yrityksiin digitaalisessa ympäristössä kohdistuvien uhkien minimoinnissa ja uusien liiketoimintamahdollisuuksien syntymisessä.

Ehdotuksessa esitetty yksi tietoliikennetiedusteluviranomainen on kannatettava. Tällaisen viranomaisen toiminta on helposti sekä hallittavissa että valvottavissa ja toimintaan osoitettavat voimavarat ja teknologiat saadaan siten maksimaalisesti hyödynnettyä. Ratkaisu vahvistaisi myös entisestään viranomaisten välistä yhteistyötä ja mahdollistaisi paremman kyberuhkiin liittyvän koordinoinnin. Samalla minimoitaisiin päällekkäiset kustannukset.

Ehdotetun toiminnan rahoitukseen on kiinnitettävä erityistä huomiota. Kyseessä on alue, jonka rahoituksen tulee olla jatkuvaa, jotta kyberuhkien jatkuva kehittyminen pystytään tehokkaasti huomioimaan tiedustelutoiminnassa.

Mietinnössä on otettu varsin hyvin huomioon teollisuuden huolenaiheita, kuten esimerkiksi se, että yritystoimijoille ei ehdoteta velvollisuutta luovuttaa salausavaimia tai asentaa ohjelmistoihin ja laitteistoihin takaportteja.

PIA haluaa korostaa ja täydentää seuraavia mietinnössä esille tuotuja asioita:

*Yritysvaikutusten analysointi*

Työryhmän tekemä yritysvaikutusten analysointi on kovin pintapuolinen koostuen lähinnä asiantuntijalausuntojen yhteenvedoista. Uhat yritystoiminnalle tulevat korostetusti esille, mutta mahdollisia konkreettisia hyötyjä ei ole juurikaan käsitelty. Ulkomaisiin investointeihin Suomessa liittyviä näkökulmia kyllä käsitellään, mutta Suomen sisäiset investoinnit ja niiden liiketoimintavaikutukset jäävät käsittelemättä.

Tiedonhankintamenetelmien kehittämisessä kotimaisella teollisuudella tulisi olla merkittävä rooli, sisältäen kehityksen lisäksi myös palvelutuotannon, elinkaaren aikaisen suorituskyvyn ylläpidon sekä huoltovarmuuden. Useimmissa verrokkivaltioissa tiedonhankintamenetelmien kehittäminen, toteuttaminen, integrointi ja ylläpitäminen on toteutettu tukeutuen omaan kansalliseen teollisuuteen. Suomalaisella teollisuudella on tälle alueelle hyvin korkeatasoista osaamista, joka pitäisi tässä yhteydessä hyödyntää mahdollisimman tehokkaasti. Tässä yhteydessä tulee varmistaa, että kehitettävä lainsäädäntö mahdollistaa kotimaiselle teollisuudelle tämän roolin perustuen kansalliseen turvallisuuteen.

 *Valvonta ja oikeussuojakeinot*

Tietoliikennetiedusteluprosessin läpinäkyvyys on tärkeää, jotta yritykset ja kansalaiset voivat luottaa siihen, että tiedustelukykyä käytetään oikein. Lupia myöntävän tuomioistuimen tulee olla riippumaton ja tekniseltä osaamiseltaan riittävä arvioimaan, että tiedustelun hakuehdot on rajattu ja perusteltu siten, ettei tiedustelukohteeseen kuulumatonta tietoa kerätä.  Lisäksi tiedustelua *valvovan* toimielimen pitää olla riippumaton, tekniseltä osaamiseltaan riittävä ja toimivaltuuksiltaan kattava, että se voi valvoa tiedustelun juridista ja eettistä toimintaa. Viranomaisella tulee olla velvollisuus tiedottaa asianosaisia, jotka ovat joutuneet perusteettomasti tiedustelun kohteiksi, esimerkiksi liian väljästi laadittujen hakuehtojen seurauksena. Yritysten ja kansalaisten oikeusturva tulee taata, jos ne epäilevät joutuneensa asiattomasti tiedustelun kohteiksi.

 *Tiedotusvelvollisuus*

Tietoverkkotiedustelulla havaituista yrityksiin kohdistuneista tietomurroista tulee tiedottaa kyseisiä yrityksiä. Tämä koskee erityisesti suomalaisia tai Suomessa toimivia yrityksiä siinäkin tapauksessa että tietomurto olisi tapahtunut Suomen ulkopuolella. Tiedotusvelvollisuus yritykselle olisi siinä tapauksessa, että tiedotus ei vaaranna tai paljasta itse tiedustelutehtävää.

 *Yrityssalaisuudet*

Yrityssalaisuuksia ei saa paljastaa kansainvälisessä tiedusteluorganisaatioiden välisessä tiedonvaihdossa, jos on syytä olettaa että ne voivat päätyä toisten yritysten tietoisuuteen.

PIA jatkaa mielellään vuoropuhelua asiasta ja on valmis antamaan asiantuntemuksensa asiaa valmistelevien viranomaisten käyttöön.

Pääsihteeri *Tuija Karanko*
Suomen Puolustus- ja Ilmailu-
teollisuusyhdistys PIA ry

TIEDOKSI PIA hallitus
 PIA JOJÄryhmä
 PIA jäsensivut